《上元立春》
元代·方回

华灯彩胜两逢迎，美景良辰未易并。
花信风初回肃杀，柳梢月岂异承平。
神鳌观阙山何在，旅雁汀洲水复生。
可待紫姑问休咎，买牛西崦课儿耕。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。